钦定古今图书集成/理学汇编/文学典/第079卷 > 傅崧卿
## 钦定古今图书集成/理学汇编/文学典/第079卷 > 傅崧卿

按《浙江通志》：“崧卿，字子骏，省试第一，擢甲科，累迁考
功员外郎。方士林灵素得幸，造符书，自辅臣以下皆
从灵素师授，崧卿与曾几独不行，被谮出为蒲圻县
丞。高宗召为中书门下省检正诸房公事。诏问建都
孰便，崧卿言‘建康建国，宜定基本，以济中兴’。金师渡
江，上自越幸四明，崧卿殿后，乘障尽死力，拜浙东防”
遏使。明年，知越州。上自永嘉还越，崧卿乞减供亿，省
用度，虽中旨有不便，辄执奏，赐可乃已。后金师复大
举入犯，上将亲征，崧卿入对，言：“留都管籥，旁郡辅翼，
当及銮舆未发，亟图之，庶无后虑。”上称善。进给事中，
未及大用而卒，时人惜之。所著有《樵风溪堂集》六十
卷，《西掖制诰》三卷，其《夏小正传》最行于世。